A BIZOTTSÁG 1134/2006/EK RENDELETE
(2006. július 25.)
az 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló 795/2004/EK rendelet módosításáról és helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 145. cikke d) pontjára és 155. cikkére,
mivel:
(1)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló, 2004. április 21-i 795/2004/EK bizottsági rendelet (2) 2005-től kezdve bevezeti az egységes támogatási rendszer végrehajtási szabályait.
(2)
A 795/2004/EK rendelet I. melléklete meghatározza azt az időpontot, amelytől kezdve a másodvetésű növénykultúrák termesztése átmenetileg engedélyezhető azokban a régiókban, ahol éghajlati okokból rendszerint korábban takarítják be a gabonaféléket, az 1782/2003/EK rendelet 51. cikke b) pontjában foglaltaknak megfelelően. Spanyolország és Franciaország számára - kérésükre - meg kell határozni ezt az időpontot.
(3)
A 795/2004/EK rendelet 48a. cikkének új bekezdésekkel való kiegészítésekor hiba történt. Az 1701/2005/EK bizottsági rendelet (3) és a 2183/2005/EK bizottsági rendelet (4) két, egyaránt (10) számozású bekezdést illesztett be. Az egyértelműség érdekében indokolt a hibás számozású és esetlegesen megtévesztésre okot adó bekezdések helyébe helyesen számozott bekezdéseket léptetni.
(4)
Hiba történt az egyik említett (10) bekezdés, a 2183/2005/EK rendelet által beillesztett bekezdés szövegezésekor is, amely 2006-ban Málta és Szlovénia számára engedélyezte az olajfaültetvényekre nyújtott támogatásokat. Az említett bekezdésben előírt maximális összegek nem a megfelelőek, ugyanis összhangban kell állniuk azokkal az összegekkel, amelyeket az egységes támogatás céljaira számítanának ki. Ez utóbbiaknak tehát meg kell felelniük az 1782/2003/EK rendelet VIIIa. mellékletében felsorolt tagállamok számára előírt olívaolaj-komponensnek. A fent említett rendelkezést ezért ennek megfelelően helyesbíteni kell.
(5)
A 795/2004/EK rendeletet ezért ennek megfelelően módosítani és helyesbíteni kell.
(6)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 795/2004/EK rendelet I. mellékletének helyébe e rendelet mellékletének szövege lép.
2. cikk
A 795/2005/EK rendelet 48a. cikkének a 2183/2005/EK rendelet által beillesztett (10) bekezdése, illetve (11) bekezdése helyébe a következő szöveg lép:
„(11) Málta és Szlovénia 2006-ban az olajfaültetvényekre olajbogyó-termesztési FIR-hektáronként az 1782/2003/EK rendelet 110i. cikke (2) bekezdésében meghatározott legfeljebb öt olajbogyótermő területi kategóriára legalább 0,047 millió euro, de legfeljebb 0,120 millió euro összeg erejéig nyújthat támogatást.
(12) Szlovénia esetében az 1696/71/EGK tanácsi rendelet (5) 12. és 13. cikkét, illetve az 1098/98/EK tanácsi rendeletet (6) továbbra is alkalmazni kell a 2006-os betakarításra, illetve 2006. december 31-ig.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
A 2. cikket 2006. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 25-én.